Card pierdut? Cât timp este valabilă adeverinţa
Începând din data de 26 martie, potrivit Ordinului CNAS nr. 355/2024, care a fost oficializat prin publicarea sa în Monitorul Oficial, adeverința de înlocuire a cardului de asigurare de sănătate rămâne valabilă până la obținerea cardului duplicat.
Această schimbare aduce beneficii semnificative pentru asigurații sistemului de asigurări sociale de sănătate. Cei care pierd sau le este deteriorat cardul de sănătate, le este furat sau le sunt modificate datele de identitate înscrise pe acesta, pot solicita acum un card duplicat și pot beneficia de servicii medicale decontate de Casa de Asigurări de Sănătate fără a mai fi necesară obținerea unei noi adeverințe de înlocuire a cardului.
Card pierdut? Cât timp este valabilă adeverinţa
Înainte de această modificare legislativă, adeverința de înlocuire a cardului era valabilă doar 60 de zile, iar procesul de eliberare a unui card duplicat dura adesea mai mult de această perioadă. Astfel, persoanele se aflau în situația de a reveni la Casa de Asigurări de Sănătate pentru a solicita o nouă adeverință, deoarece cea veche expirase.
Pe lângă aceasta, Ordinul CNAS, oficializat la 26 martie, permite trimiterea cererii de eliberare a cardului duplicat prin email. Cererea completată și semnată de către titular poate fi transmisă electronic la Casa de Asigurări de Sănătate unde este înregistrat asiguratul.
În acest scop, toate Casele de Asigurări de Sănătate din țară vor publica pe site-urile instituțiilor adresele de email la care vor primi documentele necesare pentru eliberarea cardului duplicat, respectând în același timp regulamentul privind protecția datelor cu caracter personal.
Adeverințele de înlocuire a cardului emise înainte de 26 martie 2024 își păstrează perioada de valabilitate de 60 de zile.